Žiga, Peter, minister životného prostredia SR (2014-12-02):
Ďakujem pekne. Vážená pani predsedajúca, vážené panie poslankyne, páni poslanci, pán kolega minister, všetkým vám prajem príjemný dobrý deň. Rozhodol som sa, že vystúpim na tomto fóre ako minister životného prostredia a budem sa uchádzať o podporu rozpočtu a navýšenie rozpočtu ministerstva životného prostredia a vo svojej reči aj vysvetlím, o čom mi ide, a budem sa snažiť vás presvedčiť o tom, že navrhované zmeny v rámci rozpočtu kapitoly ministerstva životného prostredia sú na prospech celej Slovenskej republiky a jej obyvateľov. Hneď na úvod musím konštatovať, že návrh rozpočtu kapitoly ministerstva životného prostredia na roky 2015 až 2016 nezabezpečujú niektoré výdavky rezortu v požadovanom rozsahu a nezohľadňujú ani potreby, ktoré by rezort ministerstva životného prostredia potreboval. Okrem poddimenzovaných rozpočtov jednotlivých rozpočtových kapitol v rámci organizácií, na ktorých sme spoločne s ministrom financií pracovali v priebehu roka, nie sú zabezpečené v novom návrhu štátneho rozpočtu výdavky na protipovodňové opatrenia a udržiavanie splavnosti vodných ciest. Tieto neplnenia povinnosti štátu uhrádzať neregulované platby prispievajú k zhoršovaniu ekonomickej situácie štátneho podniku Slovenský vodohospodársky podnik a k neplneniu jeho povinností na úseku protipovodňovej ochrany a v oblasti správy vodných tokov ako celku. Po tom, čo sme v apríli 2012 prevzali ministerstvo životného prostredia, sme na základe analýz rozpočtu zistili, že rezort je finančne podvyživený, a museli sme riešiť viaceré okruhy problémov v oblasti výdavkov ako samotného ministerstva, tak aj jeho organizácií, ktoré patria pod jeho zriaďovateľskú a zakladateľskú pôsobnosť. Spoločnou prácou s ministrom financií sa nám podarilo dosiahnuť pre obe strany akceptovateľný objem výdavkov, a to nielen počas roku 2012, ale najmä pri stanovovaní rozpočtu na rok 2013. Schválený objem rozpočtových výdavkov na rok 2013 v sume 70 mil. eur – bez prostriedkov Európskej únie – reálne zobrazoval potreby rezortu a postačoval na zabezpečenie úloh v oblasti životného prostredia v prijateľných medziach. Osobitne chcem vyzdvihnúť protipovodňovú ochranu, na ktorú Slovenský vodohospodársky podnik v roku 2013 získal 29 mil. eur. Z týchto prostriedkov mohol opravovať brehové opevnenia, protipovodňové hrádze, poškodené objekty na vodných tokoch alebo odstraňovať nánosy a čistenie korýt vodných tokov naprieč celým územím Slovenska. Rok 2014 s objemom výdavkov v sume 39,6 mil. eur však vyvolával, vyvolával problémy pri zabezpečovaní obligatórnych úloh rezortu. Reálne potreby sú minimálne o 25 mil. eur vyššie. Najväčší deficit finančných prostriedkov zaznamenávame práve v Slovenskom vodohospodárskom podniku. Na protipovodňovú ochranu sa nám nepodarilo získať v tomto roku žiadne finančné prostriedky a podnik sa dostal do nepriaznivej ekonomickej situácie. V tejto súvislosti považujem za nevyhnutné zdôrazniť, že ministerstvo životného prostredia je jediný rezort, ktorý s nedostatkom prostriedkov bojuje najmä aktívnym prístupom k racionalizačným opatreniam, nielen metódou natŕčania rúk k ministerstvu financií. Racionalizujeme na úrovni ústredného orgánu, ale aj v rámci rezortných organizácií a najväčší podiel na úsporách má práve Slovenský vodohospodársky podnik, kde opatreniami v oblasti mzdovej a personálnej politiky, prevádzkových nákladov a v oblasti správy majetku štátu sme v tomto roku dosiahli za posledné dva roky úspory viac ako 13 mil. eur a ďalších približne 1,7 očakávame v nasledovnom roku. Jednou z úloh programového vyhlásenia vlády je dôsledná realizácia efektívnych protipovodňových opatrení. Veľký objem výdavkov do tejto oblasti smeruje z Európskej únie cez Operačný program Životné prostredie. V rámci prioritnej osi 2 Ochrana pred povodňami bola v máji 2014 vyhlásená výzva s indikatívnym objemom 30 mil. eur. Nový operačný program, ktorý bol nedávno Európskou komisiou schválený, taktiež počíta s výdavkami na aktivity súvisiace s protipovodňovou ochranou v objeme približne 419 mil. eur, ale zdroje Európskej únie nie je možné využiť na všetky činnosti a výdavky. Napokon aj v zákone o vodách je jasne zadefinovaná povinnosť štátu uhrádzať zo štátneho rozpočtu platby za používanie vôd na plavbu na vodných cestách a za poskytovanie ďalších služieb vo verejnom záujme, čo je aj ochrana pred povodňami. Ďalšie zníženie rozpočtu výdavkov kapitoly ministerstva životného prostredia v roku 2015 v porovnaní s tohtoročným nepriaznivým rozpočtom o 23 % na sumu 30,6 mil. eur považujem za neadekvátne. Bojovať proti povodniam, až keď vás ohrozuje veľká voda, je neskoro. Na povodne sa treba pripraviť vopred a investícia do prevencie sa vždy mnohonásobne vráti. Modelovým príkladom je aj protipovodňová ochrana Bratislavy, kde boli napriek rekordnej povodni škody zanedbateľné. Preto apelujem na vás, dámy a páni poslanci, ako aj na ministerstvo financií, aby ste schválili na zvýšenie rozpočtu výdavkov kapitoly ministerstva životného prostredia o minimálne 15 mil. eur. Z tejto sumy by približne 13 mil. eur smerovalo pre Slovenský vodohospodársky podnik. Budovala by sa z nich protipovodňová ochrana mesta Košice, o pomoc nás dlhodobo žiada mesto Kežmarok pre povodie potoka Ľubica, kde chceme postaviť poldre. Ďalšími príkladmi sú prestavba ochrannej hrádze Ondavka, úprava toku Hlinenský potok v Turzovke, úprava Podhradského potoka v Košeckom Podhradí a ochranné opatrenie na toku Podlužianka v Leviciach. Približne 2 mil. eur by sme chceli použiť aj na skvalitnenie hydrometeorologických predpovedí Slovenského hydrometeorologického ústavu v spolupráci s vodohospodármi a na dofinancovanie projektu POVAPSYS. Po ukončení realizácie projektu POVAPSYS z Operačného programu Životné prostredie v roku 2015 bude Slovenský hydrometeorologický ústav schopný poskytovať v dostatočnom časovom predstihu výstrahy pred povodňami ako obyvateľstvu, tak aj Slovenskému vodohospodárskemu podniku. To významným spôsobom prispeje k ochrane životov, zdravia a majetku obyvateľov. Veľmi ma teší, že aj gestorský výbor pre pôdohospodárstvo a životné prostredie nás pri tejto snahe už podporil. V tejto súvislosti ma úprimne mrzí, že niektorí opoziční poslanci, som rád, že nie všetci, zrejme nepovažujú boj proti povodniam za dôležitý a s navýšením prostriedkov nesúhlasili. Vážená pani predsedajúca, vážení páni poslanci, ďakujem vám za pozornosť a žiadam vás o podporu pri schvaľovaní zvýšenia výdavkov kapitoly ministerstva životného prostredia. Ďakujem pekne.